Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ombudsman az üggyel összefüggésben arra is felhívta a Határőrség vezetésének figyelmét, hogy a közúti közlekedés rendőrhatósági igazgatásáról szóló 48/1997. (VIII. 26.) BM rendelet
Paragraph Index: 838

28. §-ának (4) bekezdése — amely szerint „A Magyar Köztársaság területét — a 25. § (9)—(10) bekezdésében meghatározott járművek kivételével — Magyarországon forgalomba helyezett járművel a forgalmi engedélyben feltüntetett tulajdonos, illetve üzemben tartón kívül más személy csak írásos hozzájárulásukkal hagyhatja el” — egyebek mellett adatvédelmi szempontból is 1999/79/II. szám kifogásolható. A Határőrség nincs ugyanis törvényben felhatalmazva arra, hogy a meghatalmazó, a meghatalmazott és a tanúk adatait tartalmazó okmányok készítésére kényszerítsen polgárokat, illetve hogy ezen adatokat kezelje. (453/K/1998) Rendőrség A rendőrség adatkezelésével összefüggésben 1998-ban is sok beadvány érkezett az adatvédelmi biztoshoz. Az ügyek egy részében a rendőrség által a polgároktól vagy szervezetektől igényelt vagy beszerzett adatok, iratok jogszerűsége kapcsán, másik részében pedig a rendőrség rendelkezésére álló nyilvántartások adatainak felhasználásával kapcsolatban érkeztek beadványok. Hasonlóan az előző évekhez a — megfelelő jogszabályi háttér nélkül működő — gépjármű-nyilvántartással, illetve az e nyilvántartáshoz is kapcsolódó közlekedésrendészeti, szabálysértési vagy büntetőeljárásokkal kapcsolatban több panasz is érkezett. Néhányan azt kifogásolták, hogy a rendőrség e nyilvántartásból nem szolgáltatott számukra — például a végrehajtási eljáráshoz — adatokat, többen pedig azt, hogy a közlekedési balesetükkel összefüggésben nem tudták a szükséges adatokat a rendőrségtől megkapni. (52/A/1998, 416/A/1998, 436/A/1998, 472/A/1998, 896/A/1998) Még 1997 végén egy vizsgálat során az adatvédelmi biztos megállapította, hogy egy-egy közlekedési baleset után az eljárás befejezése előtt, törvényi felhatalmazás, illetve az érintettek hozzájárulása nélkül a rendőrség közlekedésrendészeti szervei rendszeresen tájékoztatást adnak a biztosítótársaságoknak az érintettek személyes, sőt különleges adatairól, valamint a baleset — büntetőjogi és polgári jogi felelősséget érintő — körülményeiről. A biztosítók írásos kérésére a baleset résztvevőinek nevére és lakcímére, a baleset körülményeire és okaira, a baleset okozójára, az esetleges ittasság tényére és mértékére, a személyi sérülésekre, a károkozó gépjármű műszaki állapotára, a vezetői engedélyek érvényességére, a kötelező felelősségbiztosítási szerződés létére és számára, valamint a biztosító nevére vonatkozó adatokat továbbítottak a rendőri szervek. A vizsgálat azt is feltárta, hogy a kifogásolt adattovábbítások a rendőrség és a biztosítók közötti, 1995 végén megkötött együttműködési megállapodáson, illetve e megállapodás végrehajtását szolgáló főkapitány-helyettesi intézkedésen alapultak, azonban az adattovábbítás gyakorlata ellentétes volt e dokumentumok tartalmával. Az adatvédelmi biztos kérte a rendőrség vezetőit, hogy a jogellenes adattovábbítások megszüntetéséről gondoskodjanak. Az országos rendőrfőkapitány válaszában jelezte, hogy kezdeményezte az együttműködési megállapodás felülvizsgálatát, és felfüggesztette az intézkedés kifogásolt rendelkezésének végrehajtását. Az adatvédelmi biztos észrevételeit az ügyfeleikkel szemben információs előnyre szert tett biztosítók képviselője igyekezett úgy értelmezni, mintha az adatvédelem törvényi követelményei akadályoznák a polgárok kárigényének érvényesítését. Egyes biztosítótársaságok, az Állami Biztosításfelügyelet és a Magyar Autóklub is kérte az adatvédelmi biztos segítségét olyan megoldások kidolgozásához, amelyek az adatvédelmi követelményeket nem sértik, de segítik a kárrendezési eljárások gyorsítását. Az adatvédelmi biztos ajánlásban megfogalmazott álláspontja szerint a közúti balesetekkel összefüggő adatok kezelésére alkotmányossági szempontból az a megfelelő megoldás, ha a jogalkotó törvényben határozza meg egyes személyes adatok kötelező átadását, továbbítását, a személyes adatoknak a kárrendezési eljáráshoz, vagy az egészségbiztosítási ellátás igénybevételéhez szükséges és elégséges körét, valamint az adattovábbítás módját. Ezért felkérte az igazságügy-minisztert és a belügyminisztert, hogy kezdeményezzék a szükséges törvényi szabályozást. Az ügy más vonatkozásairól a Biztosítók alfejezetben szólunk. Az ajánlás a mellékletben található. (89/H/1198) Annak ellenére, hogy az adatvédelmi biztos februárban kiadott ajánlásában foglaltakkal az érintett miniszterek egyetértettek, a szükséges törvényi szabályozásra az év végéig még javaslat sem készült. A rendőrség vezetői ugyanakkor körlevélben intézkedtek arról, hogy — az adatvédelmi biztos ajánlásában javasolt törvényi szabályozásig, az adatvédelmi törvény által biztosított lehetőséggel élve — a közúti balesetben érintett személyek írásos hozzájárulása alapján a kárrendezéshez vagy más eljáráshoz szükséges alapvető személyes adatokat a rendőrség a baleset valamely érintettje és/vagy a biztosító társaság(ok) számára továbbítsa úgy, hogy az adattovábbítás tényét és annak tartalmát a többi érintett is megismerhesse.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes